ഗുണ്ടാസംഘവുമായി തെറ്റിപ്പിരിഞ്ഞ് കഞ്ചാവ് വില്പന പൊലീസ് പോയെന്നുറപ്പിച്ച് പുറത്തിറങ്ങി പിടിയിലായി മാവേലിക്കര: മധ്യ തിരുവിതാംകൂറിലെ കഞ്ചാവുകടത്തിന്റെ പ്രധാന കണ്ണിയായ പുന്നമൂട് പോനകം എബനേസര് പുത്തന്വീട്ടില് ലിജു ഉമ്മന് പിടിയിലായതിന് പിന്നില് പൊലീസിന്റെ സമര്ത്ഥനീക്കം. കൊച്ചിയിലെ സ്വകാര്യ ആശുപത്രിയില് വനിതാ സുഹൃത്തിന്റെ ഐവിഎഫ് ചികിത്സയ്ക്കെത്തിയപ്പോളാണ് ലിജു പിടിയിലായത്. തഴക്കരയിലെ വാടകവീട്ടില്നിന്ന് 29 കിലോ കഞ്ചാവുമായി പിടികൂടിയ കായകുളം സ്വദേശിനി നിമ്മിയുടെ ഫോണില് നിറയെ ലിജു ഉമ്മന്റെ ചിത്രങ്ങള് കണ്ടെത്തിയതോടെയാണ് ലിജുവിനെ പിടികൂടാന് പൊലീസ് അന്വേഷണം ഊര്ജിതമാക്കിയത്. കഴിഞ്ഞ ഡിസംബറില് 29 കിലോ കഞ്ചാവ് പിടിച്ചെടുത്ത കേസിലാണ് ഇപ്പോഴത്തെ അറസ്റ്റ്. മാവേലിക്കരയിലെ കഞ്ചാവ് കേസില് എട്ടരമാസത്തിന് ശേഷമാണ് ലിജു ഉമ്മന് അറസ്റ്റിലാകുന്നത്. രണ്ടു വര്ഷമായി നിമ്മി ലിജുവിനൊപ്പമാണു താമസിച്ചിരുന്നതെന്നാണു പൊലീസ് പറയുന്നത്. 5 വര്ഷം മുന്പു വരെ കായംകുളം കേന്ദ്രീകരിച്ചുള്ള ക്വട്ടേഷന് സംഘത്തിന്റെ തലവനായിരുന്ന ലിജു പട്ടണത്തിലെ മറ്റൊരു ഗുണ്ടാസംഘവുമായി ശത്രുത രൂപപ്പെട്ടതോടെയാണ് ക്വട്ടേഷനില് നിന്നു മാറി കഞ്ചാവു വില്പനയിലേക്ക് തിരിയുന്നത്. മാവേലിക്കര, ഹരിപ്പാട്, കായംകുളം, മേഖലകളിലെ കഞ്ചാവ് വില്പനയുടെ മുഖ്യകണ്ണി ലിജു ഉമ്മനാണെന്ന് പൊലീസ് കണ്ടെത്തിയിരുന്നു. 2020 ഡിസംബര് 28ന് ലിജു ഉമ്മന്റെ സംഘാംഗങ്ങള് അറസ്റ്റിലായെങ്കിലും ലിജു ഒളിവില് പോവുകയായിരുന്നു. മാവേലിക്കരയില് എസ്ഐയെ ബൈക്കിടിച്ച് കൊലപ്പെടുത്താന് ശ്രമിച്ച കേസിലടക്കം പ്രതിയായ ലിജു ഉമ്മനെ പിടികൂടാന് ആലപ്പുഴ എസ്പി. പ്രത്യേക സംഘം രൂപീകരിച്ചിരുന്നു. ലിജു വ്യാജ ആധാര് കാര്ഡ് നിര്മിച്ചതിനെപ്പറ്റിയും അന്വേഷണം ഊര്ജിതമാക്കിയിട്ടുണ്ട്. വനിതാ സുഹൃത്ത് ലിജു ഉമ്മന്റെ സഹോദരനൊപ്പമാണു കഴിഞ്ഞ ദിവസം രാവിലെ ആശുപത്രിയിലെത്തിയത്. ഇതോടെയാണ് ലിജു ആശുപത്രിയിലെത്തുമെന്ന വിവരം മാവേലിക്കര പൊലീസില്നിന്നു ലഭിക്കുന്നത്. സിഐയുടെ വാഹനം കണ്ടതിനാല് ലിജു ആദ്യം കാറില്നിന്ന് ഇറങ്ങിയില്ല. പോലീസ് ജീപ്പ് ആശുപത്രി മുറ്റത്തുനിന്നു പോയെന്ന് ഉറപ്പു വരുത്തിയ ശേഷമാണ് ലിജു ഉമ്മന് ആശുപത്രിയിലെത്തിയത്. ആശുപത്രിയിലെ അഞ്ചാം നിലയിലെത്തിയ ലിജു ഉമ്മനെ മഫ്തിയിലുണ്ടായിരുന്ന പൊലീസ് സംഘം പിടികൂടുകയായിരുന്നു. ലിജുവിന്റെ ദേഹപരിശോധന നടത്തിയപ്പോള് പഴ്സില്നിന്നു കുടശനാട് മഠത്തില് തറയില് സാബു ജോണ്സന് എന്ന വിലാസത്തില് ഫോട്ടോ പതിച്ച ആധാര് കാര്ഡ് ലഭിച്ചിരുന്നു. കൃഷ്ണപുരം സ്വദേശിയാണ് കാര്ഡ് നിര്മിച്ചു നല്കിയതെന്നാണ് ലിജുവിന്റെ മൊഴി. കഞ്ചാവ് ലഭിച്ചതു കമ്ബത്തു നിന്നാണെന്ന ലിജുവിന്റെ മൊഴിയുടെ അടിസ്ഥാനത്തില് തമിഴ്നാട്ടിലേക്കും അന്വേഷണം വ്യാപിപ്പിക്കാന് ഒരുങ്ങുകയാണ് പൊലീസ്. ലിജു ഉമ്മനെ കസ്റ്റഡിയില് വാങ്ങാന് പൊലീസ് അപേക്ഷ നല്കി. ലിജു ഉമ്മനെ ചോദ്യം ചെയ്താല് കമ്ബത്ത് നിന്നും കഞ്ചാവെത്തിയിരുന്ന വഴികളെക്കുറിച്ച് സൂചന കിട്ടുമെന്നാണ് പൊലീസിന്റെ പ്രതീക്ഷ. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്കീ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona